กรมการแพทย์ ยืนยันเตียงพอรองรับผู้ป่วยโควิดโดยเฉพาะพื้นที่ กทม.
นพ.สมศักดิ์ อรรฆศิลป์ อธิบดีกรมการแพทย์ กล่าวในการแถลงข่าวประเด็นการบริหารจัดการเตียงผู้ติดเชื้อโควิด-19 ว่า ช่วงนี้จำนวนผู้ติดเชื้อโควิด-19 มากขึ้น ทำให้เกิดความกังวลว่าเตียงจะเพียงพอหรือไม่ จากการเปรียบเทียบสถานการณ์ทั่วประเทศ ตั้งแต่วันที่ 16 มกราคมถึง 16 กุมภาพันธ์ 2565 พบจำนวนผู้ติดเชื้อที่รักษาใน รพ. เพิ่มขึ้นเกือบเท่าตัว โดยวันที่ 16 มกราคม 2565 อัตราครองเตียง 33,286 ราย ส่วนวันที่ 16 กุมภาพันธ์ 2565 เพิ่มเป็น 64,900 ราย แต่ผู้ป่วยปอดอักเสบ ไม่เพิ่มตามจำนวนผู้รักษา เมื่อคิดเป็นเปอร์เซ็นต์ดูเหมือนลดลงเล็กน้อย แต่ผู้ป่วยใส่ท่อช่วยหายใจเพิ่มมากขึ้นพอสมควร แต่ยังไม่ถึงเท่าตัว จาก 115 ราย เป็น 163 ราย ดังนั้น อัตราใส่ท่อหายใจอยู่ที่ร้อยละ 0.1 อย่างไรก็ตาม ผู้เสียชีวิตเฉลี่ยรายเดือน เดือนมกราคม เฉลี่ย 18 ราย ส่วนเดือนกุมภาพันธ์ เฉลี่ย 23 รายส่วนข้อมูลผู้ป่วยเด็กเพิ่มขึ้นจริง เมื่อนำข้อมูลเฉพาะ รพ.เด็ก ในเดือนมกราคม ทั้งเดือน 207 ราย มาเปรียบเทียบกับครึ่งเดือนกุมภาพันธ์ 147 ราย โดยกลุ่มอายุน้อยกว่า 18 ปีมีจำนวนที่สูง เนื่องจากมีผู้ปกครองเข้ารักษาพร้อมเด็กด้วย ทั้งนี้ หากนับตลอดเดือนกุมภาพันธ์ ทำให้ยืนยันได้ว่าจำนวนเด็กติดเชื้อมากขึ้นจริง แต่ยังไม่ถึงเท่าตัวจากเดือนมกราคมสำหรับข้อมูลผู้ติดเชื้อรักษาที่บ้าน (Home Isolation :HI) เฉพาะพื้นที่ กทม. พบประชาชนให้ความร่วมมือดีมาก โดยเดือนกุมภาพันธ์ เข้าระบบ HI แล้ว 2,179 รายเพิ่มขึ้นจากมกราคม 386 ราย ทั้งนี้ ความสามารถรองรับผู้ป่วยโควิดทุกสังกัดใน กทม. เฉพาะ HI และ CI จะรองรับผู้ป่วยกลุ่มสีเขียวใหม่ได้ ประมาณวันละ 10,000 ราย ส่วนต่างจังหวัดคณะกรรมการโรคติดต่อจังหวัด ได้เตรียมการร่วมกับท้องถิ่น จัดตั้ง CI ในชุมชน ไว้พร้อมทั้งประเทศแล้วส่วนจำนวนเตียงใน รพ.รวมกับ Hospitel ทั่วประเทศ มี 174,029 เตียง อัตราครองเตียง 80,756 เตียง คิดเป็นร้อยละ 46.4 ฉะนั้น ยังมีเตียงว่างกว่าครึ่ง อย่างไรตาม สถานการณ์เตียงเฉพาะ กทม. 55,369 เตียง ครองเตียงไป 25,359 เตียง คิดเป็นร้อยละ 45.8 ส่วนใหญ่ปริมาณเตียงจะอยู่ที่ รพ.เอกชน เพราะยังดำเนินการ Hospitel อยู่ แต่หลังจากวันที่ 1 มีนาคมนี้ หากมีการยกเลิก UCEP Covid-19 เตียงใน Hospitel ก็อาจหายไปบางส่วน แต่ได้เตรียมรองรับไว้ โดยอยากเน้นย้ำผู้ติดเชื้อไม่มีอาการหรืออาการน้อยให้ใช้นโยบาย HI/CI First เพื่อให้เตียงใน รพ.เพียงพอ และสามารถรองรับผู้ป่วยทั่วไปได้ด้วย เนื่องจากช่วง 1 ปีที่ผ่านมา ผู้ป่วยทั่วไป(Non Covid-19) เสียโอกาสในการรักษาอย่างมาก เช่น การผ่าตัดถูกเลื่อน เพราะเอาเตียงมาทำโควิด แต่ขอให้มั่นใจว่าหากติดเชื้อมากขึ้น เราก็พร้อมขยายเตียงรองรับ